सजनों इस कीर्तन को आगे समझने से पहले "देरी" से सजन दयालु श्री रामचन्द्र जी का क्या अभिप्राय है, इस तथ्य को समझना अनिवार्य है। इस संदर्भ में जानो सच्चेपातशाह जी इस द्वारे की नीति-नियम अनुसार नियम से अनुशासनबद्ध होकर तीन वक्त का अखंड पाठ करते व हथ कार वल व चित्त यार वल रखते हुए निष्कामता से सदा अपना ख़्याल व ध्यान प्रभु चरणों में जोड़े रखते। इस अनुशासनबद्धता द्वारा सजनों न केवल उनका ख़्याल अंतर्मुखी होकर ध्यान स्थिर हो गया अपितु वृत्ति, स्मृति, बुद्धि व भाव-स्वभाव रूपी बाणा भी निर्मल हो कंचन हो गया और वह अन्दरूनी वृत्ति में सर्गुण-निर्गुण के नजारे देखते हुए, निर्वाण-परमधाम की मौजें मानणे लगे और दुनियां में चानणा लाने के लिए आपस में (सजन दयालु श्री रामचन्द्र जी व सजन दयालु श्री हनुमान जी के साथ) बातचीत करके, (जिसका वर्णन सतवस्तु के कुदरती ग्रन्थ में विदित भजनों/कीर्तनों में किया गया है), भूले हुए जीवों को अपने घर की राह दिखाने लगे। नि:संदेह सजनों इस हेतु उन्हें दैनिक क्रियाक्लाप ठीक से करते हुए अपनी व्यस्त दिनचर्या में से आवश्यक समय भी निकालना पड़ता परन्तु संसार व परमार्थ दोनों में समुचित तादात्म्य बनाए रखने हेतु वह प्रत्येक कार्य निर्धारित समय में उचित नीति व रीति से ही करते। आशय यह है कि जिस तरह सांसारिक समस्त कार्यों का समय था उसी तरह परमार्थ में भी वह निश्चित समय पर अन्दरूनी वृत्ति में हो जाते और दरबार लगा कर, रचनाएँ रचा कर व कुदरती साईन्स के तजरबे कर करके दुनियां वालों को आत्मपद प्राप्त करने की युक्ति व उसको वर्ताव में लाकर विचार पर खड़े होने के तरीके बताते।